Τα Καλύτερά μας Χρόνια

Τα Καλύτερά μας Χρόνια είναι τηλεοπτική σειρά μυθοπλασίας, παραγωγής 2020-2023, που προβλήθηκε από τον τηλεοπτικό σταθμό ΕΡΤ1 από τις 15 Οκτωβρίου 2020 έως τις 20 Ιουνίου 2023.

 Σενάριο 
Το σενάριο της σειράς γράφτηκε από τον Νίκο Απειρανθίτη, την Κατερίνα Μπέη και την Δώρα Μασκλαβάνου, ενώ η σκηνοθεσία έγινε από την Όλγα Μαλέα και τον Νίκο Κρητικό στον πρώτο κύκλο. Στον δεύτερο κύκλο, σκηνοθέτης ήταν ο Νίκος Κρητικός. Παραγωγοί είναι οι Διονύσης Σαμιώτης και Ναταλύ Δούκα, ενώ την εκτέλεση παραγωγής είχε αναλάβει η εταιρεία Tanweer Productions.

Η σειρά εξιστορεί την καθημερινότητα μιας ελληνικής οικογένειας που ζει στην Αθήνα και συγκεκριμένα στη γειτονιά του Γκύζη, Η οικογένεια αυτή, οι Αντωνόπουλοι, μετανάστευσε τη δεκαετία του 1960 από ένα μικρό χωριό της Μεσσηνίας, αναζητώντας μια καλύτερη ζωή μακριά από τις κακουχίες μιας φτωχής υπαίθρου. Την ιστορία των Αντωνόπουλων αφηγείται από ένα αόριστο παρόν ένας ενήλικος Άγγελος, το μικρότερο από τα τρία παιδία (κατά σειρά ηλικίας, η Ελπίδα, ο Αντώνης και ο Άγγελος, ενώ οι γονείς τους είναι ο Στέλιος και η Μαίρη).

Ο πρώτος κύκλος της σειράς ξεκινάει από τον Ιούλιο του 1969 όταν μπαίνει για πρώτη φορά στο σπίτι τους η τηλεόραση, την κατάλληλη στιγμή για να παρακολουθήσουν την προσελήνωση του Απόλλων 11. Μετά η σειρά συνεχίζει καλύπτοντας το δεύτερο μισό του 1969 και τις αρχές της δεκαετίας του 1970, κατά τη διάρκεια της δικτατορίας, φτάνοντας μέχρι τον Νοέμβριο του 1973 και την Εξέγερση του Πολυτεχνείου.

Στον δεύτερο κύκλο, η σειρά περνάει στην περίοδο της έναρξης της μεταπολίτευσης από το 1974 έως το 1975 και στη συνέχεια από το 1977 (εδώ οι παιδικοί πρωταγωνιστές εμφανίζονται ξαφνικά ως μεγαλύτερης ηλικίας, κατά συνέπεια αλλάζουν οι σχετικοί ηθοποιοί) έως τα τέλη του 1979.

Στη συνέχεια, στον τρίτο κύκλο απεικονίζει πρώτα τον Φεβρουάριο του 1981 και μετά ξεκινάει από τον Οκτώβριο του 1981 και εξιστορεί αναλυτικά όλα τα μετέπειτα γεγονότα επί 1,5 έτος, φτάνοντας στην άνοιξη προς καλοκαίρι του 1983 έως και το προτελευταίο επεισόδιο. Στο τελευταίο επεισόδιο (με τον σημαδιακό τίτλο «Φεύγουν τα καλύτερά μας χρόνια») κάνει ένα άλμα στον Ιούνιο του 1987 και στην κατάκτηση του Ευρωμπάσκετ 1987 από την Εθνική Ελλάδας, καθώς και στα επινίκια τις πρώτες ημέρες μετά.

 Ηθοποιοί 
Στη σειρά πρωταγωνιστούν oι: Κατερίνα Παπουτσάκη, Μελέτης Ηλίας, Μανώλης Γκίνης, Δημήτρης Καπουράνης, Εριφύλη Κιτζόγλου, Υβόννη Μαλτέζου, Τζένη Θεωνά, Ρένος Χαραλαμπίδης, Νατάσα Ασίκη, Μελίνα Βάμπουλα, Γιάννης Δρακόπουλος, Ερρίκος Λίτσης, Γεωργία Κουβαράκη, Έκτορας Φέρτης, Αμέρικο Μέλης. Στο ρόλο του αφηγητή ο Βασίλης Χαραλαμπόπουλος. Επίσης, στον 2ο και στον 3ο κύκλο πρωταγωνίστησαν οι Δημήτρης Σέρφας, Βαγγέλης Δαούσης, Κωνσταντίνα Μεσσήνη, Τίτος Πινακάς και Θάλεια Συκιώτη.

 Γυρίσματα 
Τα γυρίσματα σε καταστήματα, εξωτερικούς και άλλους χώρους της σειράς, πραγματοποιήθηκαν κυρίως σε ένα εγκαταλειμμένο σχολικό κτιριακό συγκρότημα στην Αγία Παρασκευή Αττικής, ενώ αυτά του διαμερίσματος της οικογένειας Αντωνοπούλου μέσα σε ένα σπίτι στου Παπάγου, κατασκευής του 1963, το οποίο ανακαινίστηκε, με την εσωτερική του όμως διαρρύθμιση να παραμένει αναλλοίωτη. Γυρίσματα έγιναν και στο ποδοσφαιρικό γήπεδο του Παπάγου, επί της οδού Κύπρου, καθώς και στο 3ο Δημοτικό Σχολείο Αγίας Παρασκευής.

 Επισκόπηση επεισοδίων 
ΚύκλοςΕπεισόδιαΑ' ΠροβολήΠρεμιέρα κύκλουΦινάλε κύκλου1 6615 Οκτωβρίου 202018 Ιουλίου 202128 Σεπτεμβρίου 2021 Παρόλο που για την τηλεοπτική σεζόν 2020-2021, η σειρά σταμάτησε στο επεισόδιο 58, την τηλεοπτική σεζόν 2021-2022 άρχισε να προβάλλεται η συνέχεια της 1η σεζόν, ολοκληρώνοντάς την στο επεισόδιο 66.19 Οκτωβρίου 20212 6426 Οκτωβρίου 202119 Απριλίου 2022 20 Σεπτεμβρίου 2022 Παρόλο που για την τηλεοπτική σεζόν 2021-2022, η σειρά σταμάτησε στο επεισόδιο 39, την τηλεοπτική σεζόν 2022-2023 άρχισε να προβάλλεται η συνέχεια της 2ης σεζόν. Η 2η σεζόν ολοκληρώθηκε στο επεισόδιο 64, σηματοδοτώντας τη λήξη της δεκαετίας του 1970, καθώς φτάνει στα τέλη του 1979, και στην 3η σεζόν που ξεκίνησε την προβολή της τον Ιανουάριο του 2023, ξεκινάει στο πρώτο επεισόδιο με τον Φεβρουάριο του 1981 και από το δεύτερο επεισόδιο συνεχίζει από τον Οκτώβριο του 1981 και μετά.13 Δεκεμβρίου 20223 4017 Ιανουαρίου 202320 Ιουνίου 2023

 Προβολή 
Η πρώτη προβολή της σειράς πραγματοποιήθηκε την Πέμπτη 15 Οκτωβρίου 2020 από την ΕΡΤ1. Έκτοτε προβαλλόταν την πρώτη σεζόν κάθε Πέμπτη και Παρασκευή στις 22:00 με καινούρια επεισόδια, και την Κυριακή από τις 16:00 έως τις 18:00 προβάλλονται σε επανάληψη τα επεισόδια της τρέχουσας εβδομάδας. Από τις 11 Φεβρουαρίου 2021 ξεκίνησε η προβολή της και μέσω του δορυφορικού προγράμματος ERT World για τους Έλληνες του εξωτερικού. Την ίδια περίοδο η ΕΡΤ ήρθε σε συμφωνία με το ΡΙΚ για την παραχώρηση δικαιωμάτων μετάδοσης της σειράς στην Κύπρο και την διάθεση της μέσω των ΡΙΚ1, ΡΙΚ HD και της ιστοσελίδας του ιδρύματος. Η πρεμιέρα της σειράς στην Κύπρο έγινε στις 2 Οκτωβρίου 2021.

Από τις 28 Σεπτεμβρίου 2021 ξεκίνησε η προβολή του δεύτερου κύκλου της σειράς, η οποία προβλήθηκε κάθε Τρίτη και Πέμπτη στις 23:00.

Ο δεύτερος κύκλος συνέχισε της προβολή του από την Τρίτη 20 Σεπτεμβρίου 2022 με διπλά επεισόδια κάθε Τρίτη στις 22:00. Το ίδιο πρόγραμμα προβολής ακολούθησε και ο τρίτος κύκλος, που ξεκίνησε στις 17 Ιανουαρίου 2023 και ολοκληρώθηκε στις 20 Ιουνίου 2023.

 Κριτικές 
Σύμφωνα με τη Γεωργία Τσατσάνη, η σειρά αποτελεί την επιτομή της αστικοποίησης της Αθήνας τις δεκαετίες του 1960 και του 1970.«Παραδοσιακά, οι Πελοποννήσιοι και οι νησιώτες μαζεύτηκαν στην Αθήνα, ενώ οι Θεσσαλοί, οι Μακεδόνες και οι Θρακιώτες στη Θεσσαλονίκη, δυο αστικά κέντρα σε αύξηση μεταπολεμικά. Οι επαρχιώτες έρχονται στο κλεινόν άστυ και εντάσσονται ανώνυμα στην αστική ζωή, χωρίς ξανά να γυρίσουνε πίσω ποτέ. Ζούνε σε γειτονιά σαν επαρχία εντός άστεως με νόμους χωριού και όχι πόλεως. [...]  Η γειτονιά που θα χάσει σε λίγο την ομοιογένειά της, ακόμη τη δεκαετία του 1960 έχει διατηρήσει συμπαγή δομή» 

 Παραπομπές 

Κατηγορία:Τηλεοπτικές σειρές της δεκαετίας του 2020
Κατηγορία:Τηλεοπτικές σειρές ΕΡΤ
Κατηγορία:Ελληνικές κωμικές τηλεοπτικές σειρές